泰姬陵

泰姬陵（粵拼：taai3 gei1 ling4；印地文：ताज महल ；波斯文：تاج محل ；英文：Taj Mahal），個名意思係「皇宮嘅冠冕」噉解，係印度北方邦阿格拉一座陵墓。泰姬陵係由蒙兀兒汗國皇帝沙賈漢（烏都文：شاه جهان‎‎；印地文：शाह जहाँ；Shah Jahan；1628年至1658年間在位）為咗紀念佢難產死嘅老婆姬蔓·芭奴（烏都文：ممتاز محل；Mumtaz Mahal‎‎）而起嘅。喺沙賈漢過身之後，佢亦都同姬蔓·芭奴一齊葬咗喺泰姬陵入面。 泰姬陵成個建築群面積總共有17公頃，起咗喺亞穆納河（Yamuna River）河邊，包含多棟建築物：主陵墓用料主要係白色大理石，牆上有大量嘅波斯文詩書法同植物圖案做裝飾；建築群仲包括咗一座清真寺以及一座招待殿，而呢兩棟嘢由東西兩邊分別噉面向住主陵墓，建築群周圍仲有樂園花園。 簡史 泰姬陵始建於1632年，喺1643年經已完工，不過打後仲用咗10年嘅時間做修葺同美化嘅工作，到1653年先至完全搞掂，成個過程估計使咗成3,200萬盧比，相當於2020年嘅大約700億盧比（大約9億1,600萬美元），成個建築過程涉及20,000個工匠，並且由當時蒙兀兒汗國嘅宮廷建築師[烏斯達·拉荷里帶領。 泰姬陵俾好多人視為印度嘅一個文化瑰寶：一方面，泰姬陵俾好多人認為係印度伊斯蘭建築嘅代表作同印度豐富歷史嘅一部份，世界各地嘅建築師同建築學者普遍都認為呢棟建築物具有超卓嘅美感；另一方面，泰姬陵又俾好多人覺得好浪漫－相傳沙賈漢雖然為政治而娶咗多個老婆，但真愛係姬蔓·芭奴，喺姬蔓·芭奴臨死前應承話會幫佢起世上最靚嘅陵墓，死咗後仲同姬蔓·芭奴一齊葬喺泰姬陵，令好多現代印度人視泰姬陵為純潔愛情嘅代表。因為呢啲緣故，泰姬陵喺廿世紀開始就成為咗印度一個重要嘅文化象徵，並且喺1983年俾人列入聯合國世界文化遺產。據估計，泰姬陵喺 2010 年代期間每年都吸引成 700 萬至 800 萬位遊客前往觀光。 圖庫 睇埋 印度建築 伊朗建築 伊斯蘭建築 蒙兀兒汗國 對稱 參考 Asher, Catherine B. (1992). Architecture of Mughal India. Cambridge University Press. Allan, John (1958). The Cambridge Shorter History of India (First ed.). Cambridge: S. Chand, 288 pages. Copplestone, Trewin (1963). World architecture: an illustrated history from earliest times. Crescent Books. ISBN 978-0-517-35148-2. Tillotson, Giles Henry Rupert (1990). Mughal India. Chronicle Books. 攷 拎 維基同享中有關泰姬陵嘅資源類 泰姬陵嘅官方網站 of the Taj Mahal. Description of the Taj Mahal at the Archaeological Survey of India. Profile of the Taj Mahal at UNESCO.